ราคาทองคำปิดวานนี้ดีดขึ้นกว่า 15 ดอลล์
สัญญาทองคำตลาดนิวยอร์กปิดดีดตัวขึ้นเมื่อคืนนี้ (18 ธ.ค.) โดยได้แรงหนุนจากดอลลาร์สหรัฐที่อ่อนค่าลง ประกอบกับนักลงทุนส่วนหนึ่งเข้าซื้อเก็งกำไร หลังจากที่ราคาทองคำได้ร่วงลงไปแตะระดับต่ำก่อนหน้านี้
19 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 15.40 ดอลลาร์ หรือ 1.47% ปิด (18 ธ.ค.) ที่ระดับ 1,065.00 ดอลลาร์/ออนซ์ ขณะที่ลดลง 0.99% ในรอบสัปดาห์, สัญญาโลหะเงินส่งมอบเดือนมี.ค.ปรับตัวขึ้น 39.3 เซนต์ หรือ 2.87% ปิดที่ 14.096 ดอลลาร์/ออนซ์, สัญญาพลาตินัมส่งมอบเดือนม.ค.ดีดขึ้น 16.10 ดอลลาร์ หรือ 1.91% ปิดที่ 860.80 ดอลลาร์/ออนซ์ ส่วนสัญญาพัลลาเดียมส่งมอบเดือนมี.ค.ดีดขึ้น 15.50 ดอลลาร์ ปิดที่ 558.95 ดอลลาร์/ออนซ์
ภาวะการซื้อขายในตลาดทองคำวันศุกร์ได้ปัจจัยหนุนจากการอ่อนค่าของดอลลาร์สหรัฐ เพราะโดยปกติแล้ว ทองและดอลลาร์จะเคลื่อนตัวในทิศทางตรงข้ามกัน ซึ่งหมายความว่าหากดอลลาร์ปรับตัวลง สัญญาทองก็จะปรับตัวขึ้น เนื่องจากทองซึ่งกำหนดราคาเป็นดอลลาร์ จะมีราคาถูกลงสำหรับนักลงทุนที่ถือสกุลเงินอื่นๆ และในทางกลับกันหากดอลลาร์แข็งค่าขึ้น สัญญาทองคำก็จะปรับตัวลดลง เพราะราคาทองจะแพงขึ้นสำหรับผู้ที่ถือสกุลเงินอื่น
นอกจากนี้ นักลงทุนยังได้เข้าซื้อเก็งกำไร หลังจากที่ราคาทองได้ดิ่งลงแตะระดับต่ำสุดในรอบ 6 ปีเมื่อวันพฤหัสบดี หลังจากธนาคารกลางสหรัฐ (FED) ประกาศขึ้นอัตราดอกเบี้ยในการประชุมครั้งล่าสุด ซึ่งส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย และหันไปซื้อสินทรัพย์เสี่ยงซึ่งให้ผลตอบแทนที่สูงกว่า นอกจากนี้ การประกาศขึ้นอัตราดอกเบี้ยของเฟดยังส่งผลให้สกุลเงินดอลลาร์สหรัฐแข็งค่าขึ้น ซึ่งสร้างแรงกดดันให้กับตลาดทองคำด้วย
ด้านนักวิเคราะห์เชื่อว่า แนวโน้มในระยะยาวสำหรับทองคำนั้นยังอยู่ในช่วงขาลง เนื่องจากการขึ้นดอกเบี้ยในรอบเกือบ 10 ปีของเฟดจะผลักดันให้นักลงทุนเทขายทอง และหันไปซื้อสินทรัพย์ที่ให้ผลตอบแทนสูงกว่า